《自题国朝诗正气集》
清代·张应昌

忠孝节义事，史传志乘详。咏叹兴感易，重此歌诗章。

所以载笔者，联珠标群芳。英辞鼓正气，岂惟阐幽光。

往古难尽数，断自今虞唐。醇化二百载，盛碑碣祠坊。

但计歌诗篇，万首罗琳琅。所见择尤雅，阙者待补亡。

一读一击节，其气至大刚。比日星河岳，如芝兰鸾皇。

教痒塾妇孺，播管弦宫商。油然孝弟生，幡然顽懦良。

胜彼志传文，长吟沁肝肠。愿传万本读，振世扶纲常。

作者简介：（1790—1874）浙江归安人，钱塘籍，字仲甫，号寄庵。张师诚子。嘉庆十五年举人，官内阁中书。肆力于《春秋》三十余年。有《国朝诗铎》、《寿彝堂集》等。